Martin Henriksen (DF), 2012-05-03:
Hvis man mente, at det, som jeg har spurgt ind til et par gange, var et problem, kunne man jo vælge at opsige de konventioner, som pålægger Danmark at give statsborgerskab til mennesker, som overhovedet ikke lever op til de krav, vi stiller.
Når man sidder og ser på dette lovforslag og listen med navne på de personer, som tildeles statsborgerskab, så vil man se rigtig mange, som har siddet møjsommeligt og forberedt sig på indfødsretsprøve, danskprøve og de andre naturlige og nødvendige krav, som vi stiller.
Men der vil være en gruppe, som adskiller sig markant, nemlig de statsløse.
De skal ikke til prøve, de skal ikke opfylde krav.
Flere af dem er dømt for kriminelle forhold, det gælder alt lige fra trafikforseelser til røverier, brandstiftelse og vold.
Hvad siger regeringen og desværre også et meget, meget stort flertal i Folketinget?
Ja, man siger, at de sandelig skal belønnes med statsborgerskab.
Sådan siger regeringen bakket op af et flertal i Folketinget.
Den ser end ikke noget moralsk dilemma i, at det sker.
Men det gør vi altså i Dansk Folkeparti.
Vi mener, at det er stærkt forargeligt, at det sker, og at Danmark bliver pålagt at gøre det.
En af de statsløse, der står på listen, tager prisen.
PET vurderer, at vedkommende er til fare for rigets sikkerhed.
Det, at det er sådan en person, som står på listen i det her lovforslag sammen med de øvrige, og som bl.a. har begået kriminalitet, er da trods alt også noget, som man godt kunne dvæle ved et lille øjeblik.
Og hvad gør regeringen?
Jo, den belønner ham med et statsborgerskab: skidt med rigets sikkerhed og med danskernes tryghed.
Hvorfor spørger regeringen ikke Københavns socialdemokratiske overborgmester, om han ved samme lejlighed vil invitere denne person og de andre kriminelle til pandekager på rådhuset?
For de skal da hædres, skal de.
Skulle jeg prøve at forklare, hvad der kan motivere regeringen til den besynderlige overbevisning, at kriminalitet skal belønnes med statsborgerskab, kunne det selvfølgelig være med sådan nogle psykologiske overvejelser, der går på, at når statsløse udøver kriminalitet eller planlægger terror, er det, fordi de er statsløse, og når de får statsborgerskab, springer de ud som sådan nogle fredsengle og dydsmønstre.
Men sådan er virkeligheden jo ikke.
Sådan en tankegang har ingen gang på jorden, det kan vist kun være Det Radikale Venstre, der tror på det.
Men måske er der også andre partier, der tror på det.
Det er nu engang ærgerligt, at man betragter FN's konventioner som urørlige, hellige tekster, der ikke kan sættes spørgsmålstegn ved.
Det gælder bl.a. statsløsekonventionen, som blev til som følge af erfaringerne fra anden verdenskrig.
Tiden er en anden.
Det vil sige, at tiden for længst er løbet fra denne konvention, men regeringen falder på knæ for konventionen og siger ja og amen, selv om det betyder, at personer, der er til fare for rigets sikkerhed, og kriminelle bliver belønnet med et statsborgerskab.
Nu har vi ikke hørt alle de andre ordførertaler, men det bliver formentlig sådan, at alle partier i Folketinget bortset fra Dansk Folkeparti ender med at give statsborgerskab til kriminelle statsløse og personer, der kan være i færd med at planlægge terror i Danmark.
Vi i Dansk Folkeparti begriber ikke, at man har en politik, som lægger op til, at man er fuldstændig ligeglad med, at danskerne har sat nogle politikere i Folketinget, som skal opstille nogle krav, som udlændinge skal leve op til for at få statsborgerskab.
Jeg synes, det er ærgerligt, at man vælger at proppe de her personer på listen i lovforslaget, og jeg vil opfordre regeringen til at tage disse personer af listen i lovforslaget eller trække lovforslaget tilbage og fremsætte et nyt, hvor personerne ikke er på.
Og jeg opfordrer Venstre, Konservative og alle andre partier i Folketinget til at lægge pres på regeringen for at sikre, at det sker.